
LĒMUMS
Jūrmalā
	2026. gada 24. septembrī
	
	Nr.
	504


	Grozījums Jūrmalas pilsētas domes 2016. gada 20. oktobra lēmuma Nr. 528 “Par daudzdzīvokļu ēkas ar kadastra apzīmējumu 1300 021 8711 001 Slimnīcas ielā 1, Jūrmalā, konservāciju vai nojaukšanu atbilstoši tehniskās izpētes slēdzienam”
	(protokols Nr. 11, 32. punkts)


Jūrmalas pilsētas dome 2016. gada 20. oktobrī pieņēma lēmumu Nr. 528 “Par daudzdzīvokļu ēkas ar kadastra apzīmējumu 1300 021 8711 001 Slimnīcas ielā 1, Jūrmalā, konservāciju vai nojaukšanu atbilstoši tehniskās izpētes slēdzienam” (turpmāk – Lēmums). Ar Lēmumu tika nolemts:

1. daudzdzīvokļu ēkas Slimnīcas ielā 1, Jūrmalā, īpašniekiem un valdītājiem, tostarp SIA “TEROS”, reģistrācijas Nr. 40103007350:

1.1. līdz 2016. gada 1. decembrim labprātīgi veikt detalizētu daudzdzīvokļu ēkas Slimnīcas ielā 1, Jūrmalā, tehnisko izpēti, lai noteiktu cēloņus, kuru dēļ ir veidojušās daudzdzīvokļu ēkas konstrukciju deformācijas un nobrukšana, un sniegt priekšlikumus, vai bīstamība daudzdzīvokļu ēkas mehāniskajā stiprībā un stabilitātē novēršama, veicot daudzdzīvokļu ēkas konservācijas darbus vai nojaukšanu;

1.2. līdz 2020. gada 30. janvārim būvniecību reglamentējošo normatīvo aktu noteiktajā kārtībā veikt bīstamības novēršanas pasākumus – norobežot zemes vienību Slimnīcas ielā 1, Jūrmalā, no nepiederošo personu iekļūšanas, kā arī jāliedz iekļūšana daudzdzīvokļu ēkā, noslēdzot zemāko stāvu logu un durvju ailes;

1.3. līdz 2020. gada 1. augustam būvniecību regulējošo normatīvo aktu noteiktajā kārtībā Jūrmalas pilsētas domes Pilsētplānošanas nodaļā iesniegt nepieciešamos dokumentus daudzdzīvokļu ēkas konservācijai vai nojaukšanai, saņemt atzīmi par būvdarbu uzsākšanas nosacījumu izpildi un veikt daudzdzīvokļu ēkas konservācijas vai nojaukšanas darbus.

2.
Lēmuma uzlikto pienākumu labprātīgas neizpildes gadījumā Jūrmalas pilsētas domes Īpašumu pārvaldei piespiedu sakārtošanas procesa ietvaros:

2.1. veikt detalizētu daudzdzīvokļu ēkas tehnisko izpēti, lai noteiktu cēloņus, kuru dēļ ir veidojušās daudzdzīvokļu ēkas konstrukciju deformācijas un nobrukšana, un sniegt priekšlikumus, vai bīstamība daudzdzīvokļu ēkas mehāniskajā stiprībā un stabilitātē novēršama, veicot daudzdzīvokļu ēkas konservācijas darbus vai nojaukšanu; 

2.2. veikt būvniecību reglamentējošo normatīvo aktu noteiktajā kārtībā daudzdzīvokļu ēkas bīstamības novēršanas pasākumus – norobežot zemes vienību Slimnīcas ielā 1, Jūrmalā, no nepiederošo personu iekļūšanas daudzdzīvokļu ēkā, kā arī jāliedz iekļūšana daudzdzīvokļu ēkā, noslēdzot zemāko stāvu logus un durvju ailes;

2.3. Jūrmalas pilsētas domes Pilsētplānošanas nodaļā iesniegt nepieciešamos dokumentus daudzdzīvokļu ēkas konservācijai, saņemt atzīmi par būvdarbu uzsākšanas nosacījumu izpildi un veikt daudzdzīvokļu ēkas konservācijas darbus.

3. Noteikt, ka Lēmuma labprātīgas neizpildes gadījumā Lēmuma piespiedu izpildes rezultātā radušās izmaksas ir uzliekamas Lēmuma adresātiem. Pēc Lēmuma piespiedu izpildes Jūrmalas pilsētas domes Īpašumu pārvaldei sastādīt administratīvā akta piespiedu izmaksu aprēķinu.

4. Noteikt, ka Lēmuma izpildiestāde ir Jūrmalas pilsētas domes Īpašumu pārvalde.

5. Lēmuma uzlikto pienākumu neizpildes gadījumā Jūrmalas valstspilsētas pašvaldības izpilddirektoram saskaņā ar Administratīvā procesa likuma (turpmāk APL) 370. panta noteikumiem uzlikt piespiedu naudu par katru no Lēmuma 1.2. punkta vai 1.3. punkta pienākuma neizpildi. 

6. Uzdot Lēmuma izpildi kontrolēt Jūrmalas pilsētas domes Pilsētplānošanas nodaļai.

Saskaņā ar Administratībā procesa likuma (turpmāk – APL) 70. panta pirmo daļu administratīvais akts stājas spēkā ar brīdi, kad tas paziņots adresātam. Atbilstoši APL 70. panta pirmajai un otrajai daļai, Paziņošanas likuma 8. panta trešajai daļai, Lēmums stājies spēkā attiecībā uz tajā minēto adresātu 2016. gada 28. oktobrī. Saskaņā ar APL 76. panta ceturto daļu, ja administratīvais akts šā likuma 79. pantā noteiktajā termiņā nav apstrīdēts, tas kļūst neapstrīdams. Lēmums viena mēneša laikā no tā spēkā stāšanās dienas netika apstrīdēts, līdz ar to tas kļuva neapstrīdams 2016. gada 29. novembrī. 

No publiski pieejamās informācijas Jūrmalas pilsētas zemesgrāmatas nodalījumiem, Jūrmalas dome konstatē, ka kopš 2026. gada 28. aprīļa ir mainījies nekustamā īpašuma, attiecībā uz kuru pieņemts Lēmums, Slimnīcas ielā 1, Jūrmalā, īpašnieks, proti, Lēmuma adresāts SIA “TEROS”, reģistrācijas Nr. 40103007350, īpašumtiesības izbeigušās un šobrīd dzīvokļu īpašuma īpašnieks ir SIA “Jurmala Flats”, reģistrācijas Nr. 40203736916 (turpmāk arī – Īpašnieks).

Saskaņā ar APL 75. panta otro daļu, ja apstrīdamu administratīvo aktu neapstrīd, tas ir spēkā, līdz to atceļ, izpilda vai vairs nevar izpildīt sakarā ar faktisko vai tiesisko apstākļu maiņu. Tādējādi Nekustamā īpašuma Īpašnieka maiņas gadījumā nemainās faktiskie un tiesiskie apstākļi, un administratīvais akts izpildāms īpašumu tiesību pārņēmējam.

Ievērojot iepriekš minēto, kā arī ievērojot APL 33. panta pirmo daļu, pašreizējais dzīvokļu īpašuma Slimnīcas ielā 1, Jūrmalā, Īpašnieks kopš 2026. gada 28. aprīļa ieraksta izdarīšanas zemesgrāmatā par īpašuma tiesību maiņu, ir atzīstams par Lēmuma adresātu, kuram ir pienākums atbilstoši Lēmumam veikt detalizētu daudzdzīvokļu ēkas Slimnīcas ielā 1, Jūrmalā, tehnisko izpēti, lai noteiktu cēloņus, kuru dēļ ir veidojušās daudzdzīvokļu ēkas konstrukciju deformācijas un nobrukšana, un sniegt priekšlikumus, vai bīstamība daudzdzīvokļu ēkas mehāniskajā stiprībā un stabilitātē novēršama, veicot daudzdzīvokļu ēkas konservācijas darbus vai nojaukšanu. Līdz 2020. gada 30. janvārim būvniecību reglamentējošo normatīvo aktu noteiktajā kārtībā veikt bīstamības novēršanas pasākumus – norobežot zemes vienību Slimnīcas ielā 1, Jūrmalā, no nepiederošo personu iekļūšanas, kā arī jāliedz iekļūšana daudzdzīvokļu ēkā, noslēdzot zemāko stāvu logu un durvju ailes. Līdz 2020. gada 1. augustam būvniecību regulējošo normatīvo aktu noteiktajā kārtībā Jūrmalas pilsētas domes Pilsētplānošanas nodaļā iesniegt nepieciešamos dokumentus daudzdzīvokļu ēkas konservācijai vai nojaukšanai, saņemt atzīmi par būvdarbu uzsākšanas nosacījumu izpildi un veikt daudzdzīvokļu ēkas konservācijas vai nojaukšanas darbus.
Saskaņā ar APL 33. panta trešo daļu SIA "Jurmala Flats", reģistrācijas Nr. 40203736916 kā tiesību pārņēmējam visas darbības, kas izpildītas procesā līdz tā iestāšanās brīdim, ir tikpat obligātas, kā tās bija personai, kuras tiesības pārņemtas.

Ievērojot iepriekš minēto, pamatojoties uz Administratīvā procesa likuma 33. panta pirmo, otro, trešo daļu un 75. panta otro daļu, kā arī Jūrmalas domes Drošības jautājumu komitejas 2026. gada 8. septembra sēdes atzinumu (protokols Nr. 1.2-11/66) Jūrmalas dome nolemj:
Izdarīt Lēmumā šādu grozījumu:

aizstāt Lēmuma adresātu SIA “TEROS”, reģistrācijas Nr. 40103007350, ar SIA “Jurmala Flats”, reģistrācijas Nr. 40203736916.

Šis lēmums nav pārsūdzams.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

